AlexejDobrolubov/national_council_slovak_2010 huggingface dataset:
90. schôdza NR SR - 3.deň - A. dopoludnia
Dátum: 2023-05-04
Poslanec: Šíbl, Jaromír (-)
Druh vystúpenia: Vystúpenie s faktickou poznámkou

91. Ďakujem. Ja by som len zareagoval na zamyslenie sa pána poslanca Kremského k otázke efektívnosti toho presného snímkovania a vytvárania extrémne presného digitálneho modelu reliéfu pre účely vlastne naplnenia zámerov tejto legislatívy. No je to na prvý pohľad pre laickú verejnosť, samozrejme, je to celkom nezrozumiteľné, lebo bežný človek naozaj nedokáže rozlíšiť, aký je rozdiel v tom, či robíme snímkovanie s presnosťou na jedenásť centimetrov, jeden centimeter alebo pol metra, hej. Naozaj je to, je to vyslovene otázka pre odborníkov. Ale ja si myslím, že aj laik alebo teda taký priemerne informovaný občan o týchto, o týchto veciach má právo vedieť, že akým spôsobom tieto ultra presné dáta budú využité. A, žiaľ, teda stáva sa to, stáva sa to bežne v praxi, a to nielen pri snímkovaní terénu, ale pri mnohých iných činnostiach, že, a to je smutné, väčšinou sa tak deje za štátne peniaze alebo prípadne za peniaze zo zdrojov Európskej únie, čo sú tiež štátne peniaze, samozrejme. Tak častokrát sa vygeneruje spústa dát, spústa dát za drahé peniaze a trúfam si povedať aspoň v tej oblasti, v ktorej ja sa pohybujem, oblasť životného prostredia, ochrany prírody, biologického monitoringu, monitoringu kvality vôd a podobných, podobných záležitostí, že z tých drahých dát my častokrát využijeme zlomok, zlomok percenta. To sa častokrát neblíži ani k desiatim percentám. A na to by mali práve odpovedať tie štúdie, ktoré neboli spracované, ktorých sa stále domáhame, že aká bude... (Prerušene vystúpenia časomerom.)
23. schôdza NR SR - 7.deň - A. dopoludnia
Dátum: 2021-02-05
Poslanec: Šeliga, Juraj (-)
Druh vystúpenia: Vystúpenie v rozprave

236. Ďakujem pekne, pán predsedajúci. Vážené dámy, vážení páni, keďže špeciálny prokurátor Dušan Kováčik sa 10. novembra 2020 vzdal funkcie, predseda Národnej rady Slovenskej republiky rozhodnutím č. 354 z 11. decembra 2020 vyzval oprávnené subjekty, aby predložili návrhy kandidátov. Určil formálne náležitosti návrhu a lehotu na ich predloženie do 8. januára roku 2021. V určenej lehote oprávnené subjekty navrhli ústavnoprávnemu výboru štyroch kandidátov. Všetci kandidáti, všetky návrhy obsahovali požadované náležitosti a príslušné dokumenty. Boli navrhnutí títo kandidáti: pán Kyseľ, pán Lipšic, pán Šanta a pán Špirko. Ústavnoprávny výbor o návrhoch rokoval v dňoch 1. a 2. februára na svojej 57. schôdzi, na ktorú pozval všetkých štyroch navrhovaných kandidátov. Všetci kandidáti sa zúčastnili schôdze, predstavili zámer, motiváciu svojho pôsobenia vo funkcii, odpovedali na otázky poslancov Národnej rady. Ústavnoprávny výbor podľa § 125 ods. 4 zákona o rokovacom poriadku Národnej rady uznesením č. 217 rozhodol, že navrhnutí Peter Kyseľ, Daniel Lipšic, Ján Šanta a Vasiľ Špirko spĺňajú podmienky ustanovené v § 24a ods. 2 zákona o prokurátoroch a právnych čakateľoch prokuratúry v znení neskorších predpisov. Ústavnoprávny výbor odporučil vykonať voľbu podľa zákona o rokovacom poriadku Národnej rady a volebného poriadku o voľbe a odvolávaní iných funkcionárov, schválené uznesením Národnej rady č. 498 zo 17. júna 2011. Pán predsedajúci, otvorte, prosím, rozpravu.
23. schôdza NR SR - 7.deň - A. dopoludnia
Dátum: 2021-02-05
Poslanec: Šeliga, Juraj (-)
Druh vystúpenia: Vystúpenie v rozprave

141. Ďakujem pekne, pani predsedníčka. Otváram rozpravu. Nedostal som žiadnu písomnú prihlášku, pýtam sa, kto sa chce prihlásiť ústne. Nikto. Ďakujem, vyhlasujem rozpravu za skončenú. Dáma, pán, asi nechcete zaujať žiadne stanovisko? Dobre. Ďakujem pekne, špeciálne vám, pán minister, že ste prišli tak narýchlo z vlády. Ďalší bod je, ktorého číslo tu nemám napísané, ale je to bod návrh skupiny poslancov na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Je to druhé čítanie. Návrh je pod tlačou 290, správa výborov 290a. Poprosím pani poslankyňu Hatrákovú, aby za skupinu poslancov uviedla tento návrh a potom poprosím pani poslankyňu Šebovú, aby ako navrhnutá spravodajkyňa z výboru pre zdravotníctvo informovala Národnú radu o prerokovaní a výsledku. Ďakujem pekne. Nech sa páči, pani poslankyňa Hatráková, máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopÍňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopÍňajú niektoré zákony , tlač 290.)
23. schôdza NR SR - 6.deň - B. popoludní
Dátum: 2021-02-04
Poslanec: Šeliga, Juraj (-)
Druh vystúpenia: Vystúpenie v rozprave

120. Ďakujem pekne. Ďakujem, že tu vôbec takýto vládny návrh zákona je. Myslím si, že to je správna reakcia. Ja len v súvislosti s tým, čo ste hovorili, pán minister, naozaj tu vzniká potom otázka, že či tú dépeháčku odpustenú budú naozaj aj koneční spotrebitelia cítiť v cenách respirátorov. Preto aj z tohto miesta v rámci toho zákonného rámca, ktorý štát má, by som chcel apelovať na to, aby aj Slovenská obchodná inšpekcia aj v rámci ochrany proti nekalým podmienkam, ale aj v rámci dobrej vôle a iste rokovaní, ktoré má aj ministerstvo pôdohospodárstva v rámci rôznych iných okruhov s reťazcami, ale aj vy ako minister financií, aby sme dali pozor na to, že ak štát znižuje DPH na respirátory, aby sa to naozaj pretavilo aj v tej konečnej cene. Iste je to viac vec takej soft politiky možno, ale keď už to robíme, čo ja považujem za veľmi správne a veľmi oceňujem aj takúto rýchlu reakciu, aby sme to na konci dňa dotiahli do konca. Ďakujem pekne.
23. schôdza NR SR - 3.deň - B. popoludní
Dátum: 2021-01-28
Poslanec: Šeliga, Juraj (-)
Druh vystúpenia: Vystúpenie v rozprave

48. Ďakujem pekne, pán podpredseda. Ďalšia otázka je od pána poslanca Filipa Kuffu, je na pána ministra pôdohospodárstva, rozvoja vidieka pána Mičovského a otázka znie: „Pán minister, v súvislosti s informáciami zo strany médií ohľadom výberových konaní uvažuje váš rezort o zmene nastavení výberových konaní na vedúce pozície inštitúcií, ktoré spadajú pod ministerstvo?“ Nech sa páči, pán minister.
23. schôdza NR SR - 3.deň - B. popoludní
Dátum: 2021-01-28
Poslanec: Šeliga, Juraj (-)
Druh vystúpenia: Vystúpenie v rozprave

22. Ďakujem, pán minister. Ďalšia otázka je od pani poslankyne a primátorky Brisudovej na pána ministra Doležala a otázka znie: „Pre rozvoj rozvinutých regiónov na juhu Slovenska je kľúčová dostavba rýchlostnej cesty R2 Mýtna“ - Lavinobaňa (pozn. red.: správne Lovinobaňa“) - „Tomášovce...“ (Reakcia z pléna.) Čítam, čo mám pred sebou. „V akom štádiu výstavby je tento úsek a kedy sa perspektívne počíta s jeho dokončením?“
23. schôdza NR SR - 3.deň - B. popoludní
Dátum: 2021-01-28
Poslanec: Šeliga, Juraj (-)
Druh vystúpenia: Vystúpenie v rozprave

17. Ďalšia otázka je od pána poslanca Filipa Kuffu na pána ministra zdravotníctva: „Pán minister, dňa 2. decembra 2020 bol na portáli MedRxiv publikovaný článok s názvom The effectiveness of population-wide, rapid antigen test based screening in reducing SARS-CoV-2 infection prevalence in Slovakia. Ide údajne o štúdiu robenú na Slovákoch počas prvej fázy testovania. Podpísaní sú pod ňou, podpísaní sú pod ňou viaceré mená, ktoré sa objavujú okolo vás, pán minister, v boji proti COVID-u, ako napríklad prof. Jarčuška. Pri uvedenom článku medzi autormi figuruje aj vaše meno. Je pravda, pán minister, že ste sa pod tento článok podpísali? Ak áno, prečo ste verejne neinformovali slovenskú verejnosť, že bude predmetom nejakej štúdie? V článku sa uvádza, že tí, ktorí sú, ktorí sa zúčastnili danej štúdie, dali na to informovaný súhlas a tieto súhlasy sa archivujú. Môžete uviesť, kedy Slováci uviedli akýkoľvek súhlas počas prvej akcie testovania?“ Pán minister, nech sa páči.
23. schôdza NR SR - 2.deň - B. popoludní
Dátum: 2021-01-27
Poslanec: Šeliga, Juraj (-)
Druh vystúpenia: Vystúpenie v rozprave

10. Dámy a páni, vážený pán minister, pán spravodajca, páni podpredsedovia Národnej rady, ja z tohto miesta chcem vystúpiť naozaj ako podpredseda Národnej rady a chcem s plnou vážnosťou povedať, že som veľmi rád, že do parlamentu prišla obranná stratégia, následne bezpečnostná stratégia a ďalšie správy, ktoré boli prerokované vládou Slovenskej republiky. Považujem to za dôležité zvýrazniť, pretože tomuto parlamentu predsedal podľa môjho názoru v minulosti proruský troll, ktorý blokoval politicky, aby vládou schválené, či už bezpečnostná, alebo obranná stratégia mohla byť prerokovaná v Národnej rade Slovenskej republiky. Zdá sa mi to dôležité procesne povedať preto, že po mne vystúpia, samozrejme, ďalší kolegovia poslanci, niektorí budú súhlasiť, niektorí, predpokladám, nebudú súhlasiť alebo budú pridávať svoje návrhy. Ale parlament je miesto, kde sa má o týchto veciach hovoriť a je miesto, kde si treba povedať, v čom súhlasíme a nesúhlasíme. Pokojne môžeme byť kritický k sebe. No je to naozaj veľkých kontrast a paradox, aj keď som sledoval prerokovanie týchto správ konkrétne aj tejto, aj tých ďalších, ktoré vám budú predstavené vo výboroch, tak je vidieť, akým spôsobom poslanci majú záujem a chcú o týchto veciach hovoriť, lebo ľudí to zaujíma a my sme tu na to, aby sme ich reprezentovali. Áno, doba sa zmenila. Politický, proruský troll Andrej Danko tu už nie je, hovorím to s plnou vážnosťou, som rád, že Národná rada sa môže zaoberať týmito stratégiami, týmito správami a môže ich a verím, že ich príjme a že ich príjme drvivou väčšinou hlasov napriek politickým spektrom. Rovnako chcem z tohto miesta oceniť a hovorím to veľmi verejne pána ministra Naďa, ktorý za minulej vlády čelil perzekúciám, dnes dáva našu armádu do poriadku. Armáda ukázala obrovskú silu pri pomoci z pandémiou COVID-19. Ukazuje sa, že vie byť dobrým partnerom pre našich spojencov v Severoatlantickej aliancii a ukazuje sa najmä, čo zaujíma daňových poplatníkov, že ministerstvo obrany a armáda vie nakupovať tak, aby nerozkrádali štátny rozpočet. Pán minister o tom bude iste hovoriť aj pri iných príležitostiach, ale milióny, ktoré on bol schopný ušetriť, sú v kontraste a sú výkričníkom oproti miliónom, ktoré strana SNS Andrej Danko a jeho nominanti, máme podozrenie, že plánovali rozkradnúť. Zhrniem to ešte raz, som veľmi rád a ako podpredseda Národnej rady to hovorím, že sme tu a že môžeme rokovať o týchto veciach a že ich nikto politicky neblokuje a že napriek tomu, že môže mať odlišný názor, máme právo ako poslanci Národnej rady, ako parlament sa k týmto veciam vyjadriť, takže veľká vďaka, pán minister. Ďakujem pekne.
22. schôdza NR SR - 2.deň - B. popoludní
Dátum: 2021-01-14
Poslanec: Šeliga, Juraj (-)
Druh vystúpenia: Vystúpenie v rozprave

10. Ďakujem pekne, pán podpredseda. Vážený pán minister, panie poslankyne, páni poslanci, v súvislosti s predloženým návrhom zákona tam vznikla otázka ohľadne právnej istoty a toho, akým spôsobom bude možné vymáhať to tzv. poradie očkovania, preto sme s kolegom Dostálom a aj ďalšími pánmi a dámami poslankyňami pripravili pozmeňujúci návrh, ktorý tu jasne špecifikuje takým spôsobom, aby to nebolo spochybniteľné a aby bolo úplne jasné, kto má čo robiť, keďže tá situácia je vážna, je dôležité mať v tom pravidlá a mať aj nástroj, aby bola možná ako krajné riešenie aj sankcia, ak niekomu nepomôže dohováranie, samozrejme. Dovoľte mi, pán podpredseda, aby som prečítal ten pozmeňujúci návrh. Pozmeňujúci návrh poslancov Národnej rady Slovenskej republiky Juraja Šeligu a Ondreja Dostála k návrhu zákona, ktorým sa menia a dopĺňajú niektoré zákony v súvislosti s druhou vlnou pandémie ochorenia COVID-19, tlač 402. V čl. IV bod 2 znie: „V § 79 sa odsek 1 dopĺňa písmenom bi), ktoré znie: „dodržiavať poradie očkovania osôb proti ochoreniu COVID-19; kritériá určovania poradia osôb proti ochoreniu COVID-19 ustanoví všeobecne záväzný právny predpis, ktorý vydá ministerstvo zdravotníctva“. Ďakujem. Skončil som, pán podpredseda.
18. schôdza NR SR - 7.deň - B. popoludní
Dátum: 2020-12-03
Poslanec: Šeliga, Juraj (-)
Druh vystúpenia: Vystúpenie v rozprave

45. Ďakujem pekne, pán minister. Ako ďalšia bude odpovedať pani ministerka kultúry Milanová. Pýta sa jej pani poslankyňa Halgašová a otázka znie: "Aké sú povinnosti stavebného úradu, keď pri prenesenom výkone štátnej správy zistí zásadný rozpor, ak záväzné stanovisko krajského pamiatkového úradu k požiadavke o vydanie územného rozhodnutia je v zásadnom rozpore s rozhodnutím Pamiatkového úradu Slovenskej republiky?" Nech sa páči.
18. schôdza NR SR - 6.deň - B. popoludní
Dátum: 2020-12-02
Poslanec: Šeliga, Juraj (-)
Druh vystúpenia: Vystúpenie v rozprave

14. Ďakujem veľmi pekne. Ja si myslím, že samozrejme, že poslanci Národnej rady a verejní činitelia majú byť solidárni v situácii, keď sa ekonomike nedarí, o to viac, ale to, čo predvádzate, páni z ĽSNS, je hrubý populizmus, pretože, za prvé, sú dve podmienky, na základe ktorých sa upravujú platy ústavných činiteľov. Prvá podmienka, pomenoval ju pán poslanec Viskupič, pán poslanec Beluský na to reagoval, pôjdu nám platy dolu, pretože sa zvýšil dlh. A druhá podmienka sú jasné čísla. Ten výpočtový mechanizmus je úplne známy, je upravený v zákone o platových pomeroch a je upravený v zákone, v ústavnom zákone o verejnom záujme. Priemerná mzda v národnom hospodárstve minulý rok bola 1 092 eur. Tento rok, I. kvartál, priemerná mzda 1 085 eur, II. kvartál 1 088 eur, III. kvartál 1 087 eur. Keby sa neviem čo stalo, že v IV. kvartáli stúpne tá mzda, tak nikdy nebude viac ako 1 092 eur za minulý rok. To znamená, že keby sme si zmrazili platy, tak de facto ich máme vyššie, ako ich budeme mať podľa tohto výpočtového mechanizmu. To je celé.
18. schôdza NR SR - 4.deň - A. dopoludnia
Dátum: 2020-11-27
Poslanec: Šeliga, Juraj (-)
Druh vystúpenia: Vystúpenie v rozprave

41. Ďakujem pekne. Panie poslankyne, páni poslanci, pán doktor, priznám sa, samozrejme, čítal som správu Špeciálnej prokuratúry za rok 2019, iste s miernym skepticizmom, keďže ju koncipoval ešte špeciálny prokurátor Kováčik, ktorý je dnes vo väzbe a už nie je špeciálnym prokurátorom. Napriek tomu vy ste nám to tu zhrnuli, myslím si, že to bolo dostatočné, pretože kto mal záujem si prečítať správu špeciálneho prokurátora, tak si ju prečítal, no napriek tomu mi vyvstáva jedna otázka, a to by som bol rád, ak by ste nás o nej informovali, a to je to, že v akom povedzme personálnom stave je dnes Špeciálna prokuratúra a teraz nemyslím konkrétne štatistiky, ale predpokladám, že keď šéf alebo hlavný prokurátor Špeciálnej prokuratúry skončí vo väzbe, tak to má iste aj nejaký typ vplyvu na morálku, pracovnú morálku špeciálnych prokurátorov alebo prokurátorov Špeciálnej prokuratúry a vôbec celú atmosféru a nastavenie Špeciálnej prokuratúry. To by som bol rád, ak nám môžte popísať, akým spôsobom sa s tým aj prokurátori Špeciálnej prokuratúry vysporiadavajú, pretože ostatných pár dní tu bolo vypočúvanie kandidátov na generálneho prokurátora, kde poslanci Národnej rady kládli otázky tým kandidátom, akým spôsobom sa oni ozývali a akým spôsobom to na nich vplývalo. A iste nie je príjemné pre prokurátorov Špeciálnej prokuratúry vnímať to, že ich nadriadený, donedávna nadriadený dnes čelí trestnému stíhaniu v závažnej trestnej veci, navyše je väzobne stíhaný a musel sa vzdať funkcie špeciálneho prokurátora. Rovnako iste o tej atmosfére niečo svedčí aj to, že drvivá väčšina prokurátorov Špeciálnej prokuratúry podpísala výzvu na jeho odstúpenie. Preto by som vás chcel poprosiť, ak by ste mohli informovať plénum Národnej rady Slovenskej republiky o tom, akým spôsobom a aká atmosféra, ak tak môžem povedať, ľudsky vládne na tej prokuratúre a kam sa to celé posúva, a čo tí prokurátori očakávajú. Ďakujem pekne.
94. schôdza NR SR - 2.deň - A. dopoludnia
Dátum: 2023-06-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

64. Ďakujem pekne za slovo. Ďakujem aj kolegom za reakcie. Marián Viskupič, kolega, ja som hovoril o zapchávaní dier zdrojov z verejných zdrojov, čo ta týka zdravotníctva, nie vo všeobecnosti, čo sa týka riešenia pandémie. Každá jedna krajina vynakladala obrovské množstvo peňazí na riešenie pandémie a riešili to podobným spôsobom ako my, približne podobne. Takže k tomu toľko. Andrej Stančík, kolega, pozitívne želania že máme pre túto vládu, čo jej mám povedať, že, že nech robí zle pre Slovensko? Normálne som povedal, slušne, nech sa jej darí, nech robí dobre, ale v mojom prejave, neviem, či si dával pozor, ale v mojom prejave som aj hovoril o tých 200 eurách, ktoré sme mali požiadavku, aby táto vláda tlačila na to, aby sa to predĺžilo aj po roku 2024. Takže ja som aj kritizoval. A, pán Dostál, ak má niekto iný názor, tak je problém z našej strany? Vy ste niekedy videli svoju kolegyňu, ktorá vedľa vás sedí, ako reagovala na niektoré naše návrhy zákonov tu v pléne? (Potlesk.) Dokázala zastaviť celé plénum len preto, aby zlikvidova... dokonca ani sme sa k hlasovaniu nemohli dostať, lebo spravila také obštrukcie, v úvodzovkách, demokratické, aby náhodou nebolo inak odhlasované ako bol jej názor. A ešte poviem, jeden koaličný partner povedal na vášho predsedu, vy ste jeden odporný koaličný parazit. Všetko dobré beriete, všetko zlé hádžete na svojich kolegov. Tak to bolo. (Potlesk.)
94. schôdza NR SR - 2.deň - A. dopoludnia
Dátum: 2023-06-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

12. Ďakujem pekne za slovo. Pán Kamenický, vy ste dnes zopakovali to, čo včera hovoril váš predseda, že najväčšia výtka tejto vláde, a respektíve tomu programovému vyhláseniu vlády je v tom, že nezhodnotili predchádzajúce vlády, že to nezanalyzovali a nezhodnotili, aké to je vraj katastrofálne. Tak ja chcem na tomto mieste upozorniť na tú absurdnosť, o ktorej hovoríte vy smeráci už týždeň či koľko to je, keď končila Dzurindova vláda a nastupovala Ficova vláda, tak v jej programovom vyhlásení vlády sa neobjavila ani zmienka o tom, aj keď ste hovorili v kampani všeličo, ani zmienka o nejakej analýze predchádzajúcej vlády. To isté bolo, keď končila Radičovej vláda. Nič. Žiadna hlboká a hĺbková analýza zhodnotenia stavu predchádzajúcich vlád sa v programovom vyhlásení vlády Fica vtedy nenachádzala. Takže vy proste vymýšľate si úplné absurdnosti a vám je jedno, čo ste hovorili predtým, teraz je to už všetko zas úplne iné a počítam, že zajtra to už bude znova inak.
94. schôdza NR SR - 1.deň - B. popoludní
Dátum: 2023-06-13
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

101. Ďakujem pekne. Tak, pán minister financií, ja som si poznačil niektoré veci, ktoré, ktoré ste povedali. Vy hovoríte o rapídnom starnutí obyvateľstva. Vy hovoríte, že to bude mať dôsledok na verejné financie. Povedali ste slovné spojenia, že nezvratný trend. Ľudia, ktorí sa nenarodili, tu už nie sú a nebudú. To ste povedali a ešte ste dodali, že treba s tým niečo robiť. Tak mi povedzte, prečo ste nešli za premiérom a nepovedali, dokelu, kolega, ale tých dvesto eur pre rodiny, to je práve to, čo s tým treba robiť, to ponechajme do budúcna. Vy ste financmajster, ja nie som ekonóm, ale ja by som toto si dovolil nazvať investíciou do budúcna. Investície do rodín môžu tento trend, o ktorom vy ste hovorili, zvrátiť. Keď sa v priebehu tridsiatich rokov nenarodilo 600-tisíc detí, ktoré tu mali byť, a šli sme prírastkom dolu, tak to šmahom ruky nikdy nevyriešime. Bude to bolieť a tú dieru už nezaplátame, ale investícia do rodín je tá, ktorá má potenciál tú dieru neprehlbovať, ktorá to môže zastaviť. Podpora rodín je základ, aby sa rodilo viac detí a sociálny systém neskolaboval. A práve OĽaNO nielen tými dvesto eurami, ale aj tehotenským príspevkom, aj drobnými vecami, ako je otcovská dovolenka alebo väčší príspevok na štvrté narodené dieťa, OĽaNO práve sa snažilo s tým niečo robiť.
94. schôdza NR SR - 1.deň - B. popoludní
Dátum: 2023-06-13
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

79. Ďakujem pekne za slovo. Igor Matovič sa vo svojej rozprave dotkol toho, ako, v akom stave sú verejné financie na Slovensku, a opieral sa o fakty. Ja by som bol rád, keby vystúpil nielen minister financií, ale možno aj pán premiér a reagovali na to a možno aj priznali, že v niektorých vyjadreniach prestrelili. Druhá vec, o ktorej hovoril a ktorá ma zaujala, bola o tých personálnych nomináciách. V tejto vláde je aj napríklad pán doktor Palkovič, ktorý tam bol aj predtým a stal sa ministrom. Ja som za to, aby bola nejaká kontinuita, ale skutočne na ministerstve financií bol Marcel Klimek, bola Veronika Gmiterko a potom aj to, ako sa vyjadril, ja som aj osobne mal tú česť s Jankom Maroszom, ktorý bol na Slovenskom pozemkovom fonde a on mi povedal, aké to tam za smerákov bolo a že on si svoju historickú úlohu splnil. Ja som sa ho pýtal, či nechce ísť ďalej do výberového konania a on povedal, že, citujem, verím, že nová vláda vymenuje čestného a dobrého človeka, ktorý bude v mojej práci ďalej pokračovať. A po tom, čo som si prečítal, že znova sa tam vracia nejaká pozemková mafia, tak nie je mi z toho najlepšie. Čiže pozor aj na tie personálne nominácie. Ďakujem pekne.
94. schôdza NR SR - 1.deň - B. popoludní
Dátum: 2023-06-13
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

45. Ďakujem pekne za slovo. Tak niektorí moji kolegovia tu reagujú na to, čo súdruh Fico povedal, reagujú, rozoberajú, čo hovoril možno z vecného hľadiska, ale ja sa chcem opýtať, že predstavte si, že vás niekto okradne, potom vás oklame, potom to spraví znova a potom to spraví znova a znova a znova. A dokedy mu budete veriť? Viete si takého človeka predstaviť? Ja si ho viem predstaviť, je to Robert Fico, ktorý tento národ oklamal, oklamal, oklamal, donekonečna klame a my ho stále legitimizujeme a snažíme sa ho brať vážne. Tak ja to skúsim takto, že ja sa prihovorím nie Ficovi, ale duchovi Roberta Fica, lebo tento Fico povedal, že v roku 2014 už v politike nebude, že nikdy si nesadne do poslaneckej lavice ako opozičný poslanec a tak ďalej a tak ďalej. Tých klamstiev je neskutočne veľa. Tak, milý duch súdruha Fica, chcem ti povedať, že Fico už toľko bludov vypustil, už toľkokrát preukázateľne klamal, že nikto rozumný na Slovensku mu už nemôže veriť ani slovo. Nemôže ho brať vážne. A nová vláda teraz, ktorá prišla, ktorá bola vymenovaná prezidentkou, okúsila prejav v Národnej rade tohto súdruha, ale on má svojich poskokov ešte. On má predsedu nejakého, nejakého súdruha Blahu, ktorý už, ochutnávka bola, ale tešte sa, on ešte príde. Je prihlásený do rozpravy.
90. schôdza NR SR - 15.deň - B. popoludní
Dátum: 2023-05-25
Poslanec: Šefčík, Marek (OĽANO)
Druh vystúpenia: Vystúpenie v rozprave

99. Ďakujem pekne, pán predsedajúci, za slovo. Vážené panie poslankyne, páni poslanci, v súlade s § 80 ods. 1 zákona o rokovacom poriadku som bol určený za spravodajcu k návrhu uvedeného zákona, je to tlač 1629. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci a Výbor Národnej rady Slovenskej republiky pre zdravotníctvo. Za gestorský výbor zároveň navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, skončil som, nech sa páči, otvorte, prosím, rozpravu.